Filosofijos institutas

 Doktorantė Aistė Noreikaitė

**ETIKA IŠ PIRMO ASMENS PERSPEKTYVOS: DWORKINO (NE)SĖKMĖ?**

Vienas pagrindinių amerikiečių filosofo Ronaldo Dworkino moralės filosofijos tikslų yra pagrįsti poziciją, kurią galima įvardinti kaip etikai „vidinę“ arba pirmojo asmens perspektyvą. Ši pozicija – tai etinio subjekto žiūros taškas į pasaulį. Ji mums būdinga ne kaip pasyviems stebėtojams, bet kaip aktyviems veikėjams, kurie tiesiogiai susiduria su etiniais klausimais, turi įvairiausius etinius įsitikinimus bei jais vadovaudamiesi veikia. Šios pozicijos svarbą etikai pastebėjo jau tokie mąstytojai kaip Christine Korsgaard ar Thomas Nagelis, o dėl jos sampratos ir pagrįstumo šiuolaikinės etikos diskurse aktyviai diskutuojama iki šiol. Būtent iš šios pozicijos startuoja ir Dworkino teorija. Gindamas autonomiškos „vidinės“ perspektyvos būtinumą norint adekvačiai suprasti praktinį veiksmo pasaulį ir save kaip šio pasaulio dalyvius, Dworkinas kritikuoja vis didėjančią etinio diskurso tendenciją etinius klausimus tyrinėti iš etikai „išoriškos“, stebėtojiškos trečiojo asmens perspektyvos, kuri būdinga tiek metaetiniam diskursui, tiek pastangoms etiką bei jos pagrįstumą tyrinėti kitų mokslų pagalba, tiek nemažai daliai normatyvinės etinės minties.

Savo pranešimu sieksiu suabejoti Dworkino pozicijos tvirtumu ir parodyti, kad jo pateikiami argumentai nėra pakankami norint pilnai pagrįsti ir eksplikuoti etikai „vidinę“ poziciją. Itin didelį dėmesį skirdamas „išoriškumo“ kritikai, Dworkinas „vidinę“ perspektyvą postuluoja kaip praktiškai būtiną, tačiau palieka pilnai neeksplikuotas šios savo pozicijos prielaidas. Vengdamas metafizinių asmens ir laisvės idėjų svarstymo, jis lieka nepajėgus pats pilnai išsivaduoti iš „išoriškumo“ etikai. Taip pat pranešime sieksiu kelti klausimą, kas leistų šią pirmo asmens perspektyvos poziciją pagrįsti tvirčiau.